## La directora general d’Atenció Primària aposta per una història clínica comuna a la Comunitat Valenciana

*** Eva Suárez defén el treball transversal de l’atenció primària i l’hospitalària per a ser “més resolutius en els dos nivells assistencials”
* La directora general d’Atenció Primària ha inaugurat les XXI Jornades d’Actualització ‘Lípids, diabetis i risc cardiovascular’, que tenen lloc a Castelló de la Plana els dies 25 i 26 d’octubre**

La directora general d’Atenció Primària, Eva Suárez, ha destacat este dimecres que la Conselleria de Sanitat “ha apostat per la divisió de l’assistència sanitària en dos direccions generals perquè cada una desenvolupe les respectives competències, però, al mateix temps, treballen de manera transversal per a millorar la sanitat valenciana en el seu conjunt”.

“Per a fer-ho -ha continuat-, s’impulsarà una història clínica comuna en tota la Comunitat Valenciana, mesures per a desburocratitzar l’atenció primària, disminució de les llistes d’espera de proves diagnòstiques i ser atesos en menys de 72 hores en Atenció Primària, a fi de ser més resolutius des de tots dos nivells assistencials i en benefici tant dels ciutadans com dels professionals sanitaris”.

Eva Suárez ha fet estes declaracions en el transcurs de la inauguració de les XXI Jornades d’Actualització ‘Lípids, diabetis i risc cardiovascular’, que, organitzades per la Societat Valenciana d’Hipertensió Arterial i Risc Cardiovascular, se celebren els dies 25 i 26 d’octubre a Castelló de la Plana i congreguen 200 facultatius de diverses especialitats mèdiques.

La directora general ha recalcat la importància que té la formació i l’actualització en temes que tenen una elevada prevalença en les consultes, com ara la diabetis, la hipertensió arterial i les patologies dels lípids, que centren estes jornades i estan presents en molts processos que patixen els pacients tant en atenció primària com hospitalària.

Fecha: 25/10/2023